પછી તો પ્રભુ ધીરગંભીર ચાલે મંદ મંદ સ્મિત કરતા કરતા મંડપમાં પધાર્યા. ચૌદ લોકના નાથ પોતાના ભક્તને કારણે વેપારીના વેશે ખુલ્લે પગે આવી પહોંચ્યા હતા. એમણે માથે સુંદર પાઘડી બાંધી છે. વસ્ત્રો ઉપર કેસરનાં છાંટણાં કરેલાં છે. કાને હીરાજડિત કુંડળો લટકી રહ્યાં છે. …. અરે, કાને એક લેખણ પણ છટાથી ખોસેલી છે ! અને નામ ?…. પ્રભુએ પોતાનું નામ દામોદર દોશી રાખ્યું છે. બંને હાથે, માલિમુક્તાથી ઝળકારા મારતી વીંટીઓવાળી આંગળીઓ વડે, એમણે ખેસના છેડા પકડ્યા છે. અને હળવે હળવે ચાલતા પ્રભુ નરસિંહ મહેતા તરફ જવા લાગ્યા.